ЛъагапIэщIэхэм хущIокъу
Ягъэува хабзэм тету, мэкъуауэгъуэм и 20-м Зыуэ щыт къэрал экзаменыр физикэмкIэ ятащ ныбжьыщIэу 853-м, химиемкIэ — 738-м.
Емуз Нинэрэ Куэшей Азэмэтрэ КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ ЕГЭ-р зэрекIуэкI щIыкIэм щыкIэлъыплъащ Аруан районым. Министрым къаIущIащ район администрацэм и Iэтащхьэ Куэшей Азэмэтрэ егъэджэныгъэмкIэ управленэм и унафэщI АфIэунэ Мухьэдинрэ.
Къэпщытэныгъэхэм щIидзэн и пэ къихуэу министрым псалъэ гуапэхэмкIэ захуигъэзащ школыр къэзыуххэм:
— ЕГЭ-м къыщыфхь баллхэмкIэ наIуэ хъунущ фызыщIэтIысхьэфыну еджа-пIэ нэхъыщхьэхэр сыт хуэдэрами. Шэч хэлъкъым дэ IэщIагъэлI нэсхэм дазэрыхуэныкъуэм. Дыфщогугъ ди республикэм и еджапIэ нэхъыщхьэ- хэм фыщIэтIысхьэфын хуэдэу экзаменхэм захуэвгъэхьэзырауэ. Апхуэдэу фэ Iэмал фиIэщ Урысейм и еджапIэ нэхъыфIхэми фыкIуэну. Сынывохъуэхъу экзаменхэр ехъулIэныгъэкIэ зэфIэфхыну, фызыщIэхъуэпсхэр къывэхъулIэну.
Экзаменхэр щекIуэкIа щIыпIэхэр зыхуей хуэзэу, дагъуэншэу къызэгъэпэщат. ЕГЭ-м къигъэув мардэхэм ебэ-къуа еджакIуиплI экзаменхэм къыщIагъэкIащ. ЕджакIуэхэм къахьа баллхэр наIуэ хъунущ бадзэуэгъуэм и 4-м нэхъ мыгувэу.
Министрыр район унафэщIхэм епсэлъылIащ мыхьэнэшхуэ зиIэ нэгъуэщI IуэхукIи. Ар теухуат «ПсэупIэ 2016 — 2020 гъэхэм» федеральнэ программэм ипкъ иткIэ еджапIэщIэ а щIыналъэм зэрыхуащIынум, сабий 825-рэ щIэхуэу.
Шурдым Розэ.
